Superfinaalis, kus olid koos päeva kiireimad sõitjad klassidest MX1 Inter, MX2 Inter ja Open, eraldus teistest duo Jevgeni Bobrõšev ja Tanel Leok. Leokil oli selge soov tuua vanaisa rändkarikas koju tagasi. Tanel pääses ka juhtima, üks viga aga lubas  Bobrõševil juhtima asuda. Mehed lasid ring-ringi järel koos, kuid paraku hakkas Leoki tsiklist tulema heledat suitsu ja head see ei tähendanud. Viimastel ringidel oli selge, et Bobrõševi püüda ei õnnestu ja nii võttis Venemaa krossimees Jevgeni Bobrõšev superfinaali võidu Tanel Leoki ees. Kolmandaks sõitis end Itaalia krossisõitja Davide Guarneri, kes möödus pikalt teisel kohal sõitnud Gert Krestinovist, kelle lõppkoht superfinaalis oli neljas.